A part principal d'o toponimo deriva d'o latín HORTUS y presenta un diftongo -ua-, caracter fonetico arcaico propio de l'aragonés medieval preliterario y que encara conserva part de l'aragonés centro-oriental entre las vals de Broto y Vio. De fueras d'estas vals, en aragonés cheneral medieval y actual s'emplega as palabras huerto y huerta con diftongo -ue-. En Ribagorza Baixa bi ha microtoponimos documentals que fa uns sieglos s'escribiban con La Guarta y corresponden a microtoponimos actuals que se presentan la pronunciación Güerta d'acuerdo con la parla ribagorzana actual, en especial en Cancer (la Guarta de Atas, 1684), Chuseu (Laguarta, 1862), Pueyo de Marguillén (la guarta de Pueyo, 1683) y  Pui de Cinca (Laguarta, 1682).